Doi angajați ai unei case de pariuri sunt acuzați că ar fi modificat manual cotele unor pariuri sportive. Prejudiciu de 750.000 de lei
Data publicării:
Doi angajaţi ai unei case de pariuri din București sunt cercetați pentru fraudă informatică în formă continuată, după ce ar fi modificat manual cotele unor pariuri sportive şi ar fi declarat câştigătoare biletele depuse folosind procedura "cash out". Ar fi creat astfel un prejudiciu de 750.000 de lei, scrie Agerpres.
Faptele, spun anchetatorii, ar fi avut loc în urmă cu aproximativ 5-6 ani, în contextul unor meciuri de fotbal.
"Din datele şi probele administrate în cauză, a rezultat presupunerea rezonabilă că în perioada 2018 - 2019 doi angajaţi, în funcţia de referenţi statisticieni de specialitate în cadrul unei societăţi având ca obiect de activitate pariurile sportive, în contextul unor meciuri de fotbal, ar fi modificat manual, fără drept, cu intenţie, cotele unor pariuri sportive şi ar fi declarat câştigătoare biletele depuse folosind procedura "cash out", au transmis reprezentanții Direcţiei Generale de Poliţie a Municipiului Bucureşt.
Prejudiciul total se ridică la 750.000 de lei, informează Poliţia Capitalei.
"În vederea administrării materialului probator, miercuri, au fost puse în executare două mandate de aducere şi a fost îndeplinită procedura de citare pentru 26 de persoane, martori în cauză. Cei în cauză au fost conduşi la audieri, faţă de aceştia urmând a fi dispuse măsurile legale", se mai arată în comunicatul DGPMB.
Cercetările sunt continuate de către poliţişti din cadrul Serviciului de Investigare a Criminalităţii Economice - Sector 2, sub supravegherea Parchetului de pe lângă Judecătoria Sectorului 2, sub aspectul săvârşirii infracţiunii de fraudă informatică în formă continuată.